Illum, il-Kummissjoni stipulat kif se tadatta l-metodu ta' kalkolu tagħha meta tipproponi sanzjonijiet finanzjarji lill-Qorti tal-Ġustizzja tal-UE fi proċedimenti ta' ksur. L-infurzar tal-liġi tal-UE mill-Kummissjoni se jkompli jkun qawwi, ibbilanċjat u ġust għall-Istati Membri kollha. Meta l-Kummissjoni tirreferi Stat Membru lill-Qorti tal-Ġustizzja tal-UE minħabba ksur tal-liġi tal-UE, il-Qorti tista', f'ċerti sitwazzjonijiet, timponi sanzjonijiet finanzjarji. Il-Kummissjoni tipproponi ammont lill-Qorti, li mbagħad tieħu d-deċiżjoni finali. Fil-kalkolu tas-sanzjoni finanzjarja proposta, flimkien mas-serjetà tal-ksur u t-tul tiegħu, il-Kummissjoni dejjem qieset kemm il-qagħda ekonomika tal-Istat Membru kkonċernat kif ukoll il-piż istituzzjonali tiegħu. Sabiex dawn iż-żewġ elementi jiġu tradotti f'ċifra, il-Kummissjoni s'issa ħarset lejn il-prodott domestiku gross (PDG) ta' Stat Membru u l-għadd ta' voti allokati lilu fil-Kunsill. F'sentenza reċenti, il-Qorti tal-Ġustizzja kkunsidrat li r-regoli tal-votazzjoni tal-Kunsill kif mibdula mit-Trattat ta' Lisbona ma setgħux jibqgħu jintużaw għal dan il-għan. Peress li l-Kummissjoni temmen li, minbarra li tiddependi fuq il-PDG tal-Istati Membri, jenħtieġ li tkompli tqis il-piż istituzzjonali, kien hemm bżonn ta' metodu ġdid li jirrifletti dan il-piż. Għal dan il-għan, fil-futur il-Kummissjoni se tuża l-għadd ta' siġġijiet għar-rappreżentanti fil-Parlament Ewropew allokati lil kull Stat Membru. Dan se jwassal għal ammonti li ma joħolqux differenzi mhux ġustifikati bejn l-Istati Membri u jibqgħu qrib kemm jista' jkun tal-ammonti li jirriżultaw mill-metodu ta' kalkolu attwali, li huma kemm proporzjonati kif ukoll deterrenti biżżejjed. Skont il-metodu l-ġdid, l-approċċ tal-Kummissjoni se jkompli jkun qawwi, ibbilanċjat u ġust għall-Istati Membri kollha. Xi jmiss? Il-Kummissjoni se tapplika l-metodu ta' kalkolu adattat mid-data li fiha se tiġi ppubblikata l-Komunikazzjoni tal-lum fil-Ġurnal Uffiċjali. Ladarba l-ħruġ tar-Renju Unit mill-Unjoni Ewropea jsir legalment effettiv, u irrispettivament minn jekk il-Ftehim dwar il-Ħruġ jidħolx fis-seħħ jew le, il-Kummissjoni terġa' tikkalkula l-medji rilevanti u se taġġusta ċ-ċifri stipulati f'din il-Komunikazzjoni skont dan. Sfond Skont it-Trattat tal-UE, il-Kummissjoni tista' tieħu azzjoni legali – proċedura ta' ksur – kontra Stat Membru tal-UE li jonqos milli jimplimenta l-liġi tal-UE. Meta l-Kummissjoni tirreferi Stat Membru lill-Qorti tal-Ġustizzja, il-Qorti tista' timponi sanzjonijiet finanzjarji f'żewġ sitwazzjonijiet: l-ewwel, meta l-Qorti tkun iddeċidiet li Stat Membru li jkun qed jikser il-liġi tal-UE jkun għadu ma kkonformax ma' sentenza preċedenti li fiha jkun ġie stabbilit dan il-ksur (l-Artikolu 260(2) TFUE); it-tieni, meta Stat Membru jkun naqas milli jissodisfa l-obbligu tiegħu li jinnotifika l-miżuri li jittrasponu Direttiva adottata skont proċedura leġiżlattiva (l-Artikolu 260(3) TFUE). Fiż-żewġ każijiet, is-sanzjoni tkun tikkonsisti minn ħlas ta' ammont f'daqqa, li jippenalizza l-eżistenza tal-ksur innifsu, u pagament ta' penali ta' kuljum, li jippenalizza l-kontinwazzjoni tal-ksur wara s-sentenza tal-Qorti. Il-Kummissjoni tagħmel proposta lill-Qorti fir-rigward tas-sanzjonijiet finanzjarji, imbagħad il-Qorti tieħu d-deċiżjoni finali. Filwaqt li l-metodoloġija tista' twassal għal ammonti ta' penali finanzjarji aktar baxxi meta mqabbla mas-sitwazzjoni attwali, dawn huma eqreb lejn il-prattika tal-Qorti, li ġeneralment tistabbilixxi multi aktar baxxi minn dawk proposti mill-Kummissjoni. Għal aktar informazzjoni: - Komunikazzjoni dwar il-modifika tal-metodu ta' kalkolu għall-ħlasijiet ta' ammonti f'daqqa u ta' pagamenti ta' penali ta' kuljum (20 ta' Frar 2019) - Proċedura ta' ksur tal-UE Deċiżjonijiet tal-UE dwar ksur